എസ്400 മിസൈല് സംവിധാനം എര്ദോഗനെ ആശങ്കയറിയിച്ച് ബൈഡന് റോം: ജി20 ഉച്ചകോടിക്കിടെ യുഎസ് പ്രസിഡന്റ് ജോ ബൈഡനും തുര്ക്കി പ്രസിഡന്റ് തയ്യിപ് എര്ദോഗനും തമ്മില് കൂടിക്കാഴ്ച നടത്തി. യുഎസിന്റെ എതിര്പ്പ് അവഗണിച്ച് തുര്ക്കി റഷ്യയില് നിന്ന് ആയുധങ്ങള് വാങ്ങുന്നതും തുര്ക്കിയിലെ മനുഷ്യാവകാശ പ്രശ്നങ്ങളും മൂലം ഇരു രാജ്യങ്ങളും തമ്മിലുള്ള ബന്ധം മോശമായിരിക്കുന്ന സമയത്താണ് ഈ കൂടിക്കാഴ്ച. റഷ്യയില് നിന്നും വാങ്ങിയ എസ്400 മിസൈല് സംവിധാനവുമായി മുന്നോട്ട് പോകാനുള്ള തുര്ക്കിയുടെ നീക്കത്തില് ബൈഡന് ആശങ്ക അറിയിച്ചു. സിറിയയിലെ രാഷ്ട്രീയ സാഹചര്യം, അഫ്ഗാനിസ്ഥാനിലെ നിലവിലെ സ്ഥിതിഗതികള്, ലിബിയയിലെ തെരഞ്ഞെടുപ്പ്, കിഴക്കന് മെഡിറ്ററേനിയനിലെ സാഹചര്യം തുടങ്ങിയ വിഷയങ്ങളും ഇരു നേതാക്കളും ചര്ച്ച ചെയ്തു.സമാധാനത്തിനും ഉന്നമനത്തിനും വേണ്ടി നിയമവാഴ്ച ഉറപ്പ് വരുത്തണം. ജനാധിപത്യ സംവിധാനം ശക്തിപ്പെടുത്തണമെന്നും മനുഷ്യാവകാശം സംരക്ഷിക്കണമെന്നും തുര്ക്കി പ്രസിഡന്റുമായുള്ള കൂടിക്കാഴ്ചയില് ബൈഡന് ആവശ്യപ്പെട്ടു. തുര്ക്കി ജയിലില് അടച്ചിരിക്കുന്ന മനുഷ്യാവകാശ പ്രവര്ത്തകന് ഒസ്മാന് കവാലയെ മോചിപ്പിക്കണമെന്നാവശ്യപ്പെട്ട യുഎസ് അടക്കമുള്ള പത്തു രാജ്യങ്ങളിലെ അംബാസഡര്മാരെ പുറത്താക്കാന് എര്ദോഗന് അടുത്തിടെ ഉത്തരവിട്ടിരുന്നു. പിന്നീട് ഉത്തരവ് പിന്വലിച്ചു.